Fostul ministru al Finanțelor Gheorghe Ialomițianu a declarat într-o intervenție în emisiunea Politica zilei, cu Ioana Constantin, că vinovați pentru tragedia din Odorheiul Secuiesc sunt primăria, Inspectoratul Școlar și directorul liceului pentru că au permis cazarea elevilor în internatul care s-a prăbușit:
"Închirierea nu trebuia să se facă! Aici primăria și Inspectoratul Școlar și directorul școlii sunt vinovați. Directorul nu trebuia să accepte asemenea lucru, Inspectoratul Școlar, chiar dacă Primăria a pus la dispoziție spațiul acesta! Aici s-a făcut o greșeală când s-au trecut clădirile din învățământ liceal și gimnazial s-au trecut la primării, la autoritățile locale. Ministerul Învățământului nu a mai avut pârghii.Ministerul trebuie să aibă responsabilitatea lucrurilor acestora. Cele trei instituții care au acceptat să fie cazați elevii acolo sunt vinovate, reprezentanții respectivi! Sigur că și constructorul trebuioa să aibă grijă și în momentul în care au început lucrările trebuiau evacuați copii. Sunt foarte multe greșeli iar Ministerul Învățământului, ca și Ministerul Sănătății că e legat și de spitale în momentul în care clădirile au trecut la nivelul autorităților locale aceste ministere nu mai au nicio responsabilitate, o mare greșeală!".
Gheorghe Ialomițianu a mai precizat că și UDMR are o mare vină pentru că vrea să dea impresia că doar guvernul de la Budapesta se ocupă de zona respectivă:
"Da, să se facă anchete! Să se facă anchete iar persoanele vinovate să răspundă dar după ce se încep anchetele nu se iau măsuri! Nu se face nimic, mergem din rău în mai rău! Eu sunt supărat pe cei din conducerea UDMR-ului! Doresc să arate populației maghiare că numai Guvernul de la Budapesta are grijă de maghiarii din România, Guvernul României nu! UDMR-ul și acum se află la guvernare pentru că este prefect de Harghita, prefect de Covasna, mai sunt persoane și prin învățământ, prin ministere…Nu i-am văzut pe cei de la UDMR să își rupă hainele și să spună că trebuie să dăm bani în zona Harghita, Covasna și în alte zone. Ei vor o autonomie financiară! Ei vor să arate că numai de la Budapesta se primesc banii! Cred că și UDMR-ul are o mare vină că nu se ocupă de zonele respective și când au avut miniștrii, și când au avut prefect trebuie să se ocupe mai mult de zonele respective".